Пермтәи ауниверситет аҿы ахысра иахҟьаны иҭахаз рхыԥхьаӡара еилкаахеит
16:48 20.09.2021 (ирҿыцуп: 16:51 20.09.2021)
© Sputnik / Алексей РомановСтрельба в университете в Перми
© Sputnik / Алексей Романов/
Пермтәи амилаҭтә ҭҵаарадырратә университет аҵакыраҿы ауниверситет астудент аҵаратә корпус аҿы ахысра далагеит. Астудентцәа рыԥсы еиқәдырхарц аԥенџьырқәа рҟынтәи иԥон.
АҞӘА, цәыббра 20 - Sputnik. Ишьақәырӷәӷәоу адыррақәа рыла фҩык ҭахеит, 24-ҩык ахәрақәа роуит ҳәа аанацҳауеит РИА Новости Урыстәыла Агәабзиарахьчара аминистрра адыррақәа рыла.
20 Цәыббра, 14:12
"Амедицинатә рыцҳарақәа рфедералтә центр ишьақәырӷәӷәоу адыррақәа рыла Пермтәи амилаҭтә ҭҵаарадырратә университет аҿы иҟалаз ахысра иахҟьаны фҩык ҭахеит, 24-ҩык ахәрақәа роуит ", - аҳәоит адырраҭара.
Заанаҵтәи иҟаз адыррақәа рыла ааҩык ҭахеит, ҩеижәаҩык ахәрақәа роуит.
Москвантәи Пермҟа инашьҭуп ҷыдала еибыҭоу аҳаирплан: анестезиолог-реаниматологцәа, ахирургцәа, атравматологцәа ацны.
Ахысра ҟазҵаз даанкылоуп. Иара ихаҭагьы дхәуп. Аусҭҵаара аматериалқәа реизгара иаҿуп. Уажәазы идыруп абџьар закәаншьаҭала ишимаз. Ашьаус хацыркуп.
Ауниверситет аҿы иҟалаз ахҭыс ашьҭахь ааигәа-сигәа иҟоу ашколқәа, атехникумқәа, аколлеџьқәа рҿы аҵаратә процесс аанкылоуп, ашәарҭадаратә уснагӡатәқәа рыдкылоуп.
Ааха зауыз ацхыраара рыҭахоит. Урыстәыла ахада Владимир Путин иҭахаз рҭаацәа дрыдашшылоит.